## La Filmoteca Valenciana celebra el Dia del Patrimoni Audiovisual amb sessions gratuïtes a València i Castelló de la Plana

*** El 27 d’octubre La Filmoteca Valenciana projecta a *València Home Movie Day: Cinema Domèstic Reciclat* i *Il cavaliere inesistente* de Pino Zac
* També projecta el 26 i el 27 d’octubre *Daguerreotipos*, d’Agnès Varda, en el paranimf de la Universitat Jaume I de Castelló**

La Filmoteca Valenciana celebra el Dia Mundial del Patrimoni Audiovisual amb sessions especials gratuïtes en les seues seus de València i Castelló de la Plana.

El director general de l’Institut Valencià de Cultura, Álvaro López-Jamar, ha assenyalat que el Dia Mundial del Patrimoni Audiovisual, que se celebra el 27 d’octubre, “és una data clau per a totes les filmoteques del món en la qual es recorda el treball dels arxius fílmics i dels seus professionals, amb projeccions i activitats de divulgatives que advertixen sobre l’extrema fragilitat dels suports fílmics i sobre la necessitat de protegir estos materials com a part fonamental de la nostra memòria audiovisual col·lectiva”.

López-Jamar també ha assenyalat que les projeccions que s’han organitzat, tant en la seu de la Filmoteca Valenciana en l’edifici Rialto de València, com en el paranimf de la Universitat Jaume I de Castelló (UJI), “tenen com a objectiu informar i sensibilitzar la ciutadania valenciana sobre la recomanació de la UNESCO per a la salvaguarda i conservació de les imatges en moviment, a fi de garantir la protecció i supervivència de les pel·lícules”.

**Projeccions a València**

El diumenge 27 d’octubre, a les 18:00 hores, La Filmoteca Valenciana projecta el programa ‘Home Movie Day: Cinema Domèstic Reciclat’, conformat per nou pel·lícules de curta duració. Es tracta d’un programa de creacions audiovisuals realitzades per diversos cineastes en les quals les imatges domèstiques esdevenen en element protagonista de noves narracions, expandint l’horitzó al qual en principi estaven destinades i convertint-se en peces de memòria col·lectiva.

La sessió serà presentada per Salvi Vivancos, cofundador de la Red del Cine Doméstico i creador de Memorias Celuloides, acompanyat per Inma Trull, cap de Recuperació de La Filmoteca.

Salvi Vivancos és un artista audiovisual, historiador de l’art i recuperador de cinema de xicotet format en 8 mm, super-8 i 16 mm. El seu procés creatiu s’encamina actualment cap al cinema experimental expandit i es nodrix principalment de la investigació entorn de la fotografia analògica, la memòria, l’arxiu, el cinema no narratiu i el cinema domèstic.

El diumenge 27 d’octubre, a les 20:00 hores, La Filmoteca Valenciana projecta *Il cavaliere inesistente* (1969), dirigida pel cineasta, dibuixant i il·lustrador Pino Zac. En esta sessió organitzada en col·laboració amb la Mostra de València, es projectarà una nova còpia de la pel·lícula, restaurada per Cinecittà i el Centre Sperimentale di Cinematografia – Cineteca Nazionale.

La sessió serà presentada pel director artístic de la Mostra, Eduardo Guillot, i el cap de Programació de la Filmoteca Valenciana, José Antonio Hurtado. La pel·lícula es tornarà a projectar en una altra projecció gratuïta, el dilluns 28 d’octubre, a les 18:00 hores, amb motiu del Dia Mundial de l’Animació.

Adaptació de la novel·la homònima d’Italo Calvino, *Il cavaliere inesistente* és una comèdia que combina imatge real i animació: una monja somia desperta amb cavallers, croades i regnes, mentres s’imagina en el món de l’Edat Mitjana, a on diferents personatges dibuixats en paper i de tall fotorrealistes cobren vida.

**Projeccions a Castelló de la Plana**

El dissabte 26 i diumenge 27 d’octubre, a les 19:00 hores, La Filmoteca Valenciana projecta en el paranimf de la Universitat Jaume I de Castelló (UJI) *Daguerreotipos* (1975), d’Agnès Varda, amb entrada lliure fins que es complete l’aforament.

En esta pel·lícula, Varda retrata la vida dels veïns i comerciants del seu carrer, la rue Daguerre de París, i aconseguix, alhora, un documental d’observació social i un assaig poètic.

Fecha: 25/10/2024